Coronavirus

Hvor farligt er det? Historisk har forskere haft svært ved at fastslå dødeligheden ved et nyt virus, mens det fortsat spredes. Derfor kan det være svært at svare præcist på, hvor stor dødeligheden er. På baggrund af data fra 44.672 bekræftede smittetilfælde, som det kinesiske Centre for Disease Control and Prevention (CCDC) har offentliggjort den hidtil største undersøgelse. Af de knap 45.000 smittede er 2,3 procent døde.

Indtil videre er coronavirusset mindre dødeligt end de to lignende virusser SARS, hvor 10 procent af de smittede døde, og MERS, hvor 34 procent smittede døde.

Hvordan bliver man smittet? De fleste luftbårne virusser smitter gennem hoste og nysen. I starten afviste kinesiske myndigheder, at det kunne spredes mellem mennesker, men det har siden vist sig at være forkert. Nu advarer forskere om, at syge personer kan smitte andre, allerede inden de mærker symptomer.

Hvor begyndte udbruddet? I begyndelsen af januar rapporterede flere internationale medier, at en mystisk sygdom havde ramt 59 personer i den kinesiske by Wuhan. Sygdommen, der brød ud i december, blev kædet sammen med et marked, der solgte levende fisk, fugle og andre dyr. I dag vides det fortsat ikke, hvilket dyr der var kilden til sygdommen, og lukningen af markedet i Wuhan har gjort det umuligt at undersøge.

Er der en vaccine på vej? Ja, men det vil formentlig tage halvandet år, anslår WHO. Trods teknologiske fremskridt er det en dyr og risikabel proces at udvikle nye vacciner. Efter sars-udbruddet i 2003 gik der 20 måneder, inden en vaccine var klar. Den blev aldrig nødvendig, da udbruddet var under kontrol.

Kilder: Sundhedsstyrelsen, New York Times.